ഇന്ത്യന് വ്യോമസേനയ്ക്ക് സ്പെയിനില് നിന്ന് 56 യാത്രാ വിമാനങ്ങള് ന്യൂഡല്ഹി: ഇന്ത്യന് വ്യോമസേനയ്ക്ക് സ്പെയിനില് നിന്ന് 56 സി295 എംവി യാത്രാ വിമാനങ്ങള് വാങ്ങുന്നതിന് കേന്ദ്ര മന്ത്രിസഭ സുരക്ഷാ സമിതിയുടെ അനുമതി. സ്പെയിന് കമ്ബനിയായ കാസ 1997ല് വികസിപ്പിച്ച വിമാനമാണിത്. 20,000 കോടി മുതല് 21,000 കോടി രൂപ വരെ ചെലവ് വരുമെന്നാണ് കണക്കുകൂട്ടല്. എന്നാല് ഇത് വിനിമയ നിരക്കിനെ ആശ്രയിച്ചിരിക്കുമെന്നാണ് ബന്ധപ്പെട്ട വൃത്തങ്ങള് പറയുന്നത്. കരാര് ഒപ്പിട്ടു 48 മാസങ്ങള്ക്കകം 56 വിമാനങ്ങളില് 16 എണ്ണം സ്പെയിനില് പൂര്ണമായും തയാറാക്കി നല്കും. ശേഷിക്കുന്ന 40 എണ്ണം 10 വര്ഷത്തിനുള്ളില് ടാറ്റാ കണ്സോര്ഷ്യം ഇന്ത്യയില് നിര്മിച്ചു നല്കും. ആധുനിക സാങ്കേതികവിദ്യയുടെ സഹായത്തോടെ പ്രവര്ത്തിക്കുന്ന 5 മുതല് 10 ടണ് വരെ സംഭരണശേഷിയുള്ള യാത്രാ വിമാനങ്ങളാണ് സി295 വിമാനങ്ങള്. സ്പെയിനു പുറമേ ഈജിപ്ത്, പോളണ്ട്, കാനഡ, ബ്രസീല്, മെക്സിക്കോ, പോര്ച്ചുഗല് എന്നിവ നിലവില് സി 295 വിമാനം ഉപയോഗിക്കുന്നുണ്ട്. അടുത്ത 20 വര്ഷത്തിനുള്ളില് വ്യോമസേനയ്ക്ക് 350 വിമാനങ്ങള് ലഭിക്കുമെന്നു സേനാ മേധാവി എയര് ചീഫ് മാര്ഷല് ആര്.കെ.എസ്. ഭദൗരിയ പറഞ്ഞു. രാജ്യത്ത് ആദ്യമായാണ് വ്യോമസേന വിമാനങ്ങളുടെ നിര്മാണം ഒരു സ്വകാര്യ കമ്ബനിയെ ഏല്പ്പിക്കുന്നത്. നിലവില് വ്യോമസേനയുടെ പക്കലുള്ള ആവ്രോ വിമാനങ്ങള്ക്കു പകരമാകും ഇവ ഉപയോഗിക്കുക.